b'\n_START_ARTICLE_\nPather Panchali\n_START_SECTION_\nT\xc3\xadtol\n_START_PARAGRAPH_\nLa paraula pather significa literalment "del cam\xc3\xad" en bengal\xc3\xad. Panchali es refereix a un tipus de can\xc3\xa7\xc3\xb3 folkl\xc3\xb2rica que es cantava a Bengala, precursora  d\'un altre tipus de can\xc3\xa7\xc3\xb3 que es diu \xc5\xb7atra. Per aix\xc3\xb2, sembla que el t\xc3\xadtol indica que la trama \xc3\xa9s un vell conte ("panchali") que t\xc3\xa9 lloc en un poble (on els \xc3\xbanics carrers que es podien trobar eren camins). En angl\xc3\xa8s, es podria traduir com a "The Lament of the Path" ("El lament del cam\xc3\xad"), o "Song of the Road" (Can\xc3\xa7\xc3\xb3 del cam\xc3\xad).\n_START_SECTION_\nArgument\n_START_PARAGRAPH_\nPather Panchali \xc3\xa9s principalment una representaci\xc3\xb3 de la vida en l\'\xc3\x8dndia durant els anys 1920. El focus d\'aquesta pel\xc2\xb7l\xc3\xadcula s\xc3\xb3n les vides de Apu (nom i cognom: Apurba Kumar Raj) i dels membres de la seva fam\xc3\xadlia. _NEWLINE_La hist\xc3\xb2ria narra la vida d\'una fam\xc3\xadlia pobra de brahmans. El pare, Hariharan, \xc3\xa9s un sacerdot que no pot guanyar suficients diners per recolzar a la seva fam\xc3\xadlia. La mare, Sarbajaya, t\xc3\xa9 la responsabilitat principal de criar a la seva entremaliada filla Durga i de cuidar a la seva cunyada, ja gran, anomenada Indir, d\'esperit independent fet que la irrita de vegades. Amb l\'arribada de Apu, escenes d\'alegria i jocs enriqueixen la seva vida di\xc3\xa0ria, de tant en tant interrompuda per la trag\xc3\xa8dia (per ex., la mort d\'Indir). No obstant aix\xc3\xb2, la vida \xc3\xa9s una lluita, i per aix\xc3\xb2 Harihar ha de trobar un nou treball i marxar. Sarbajaya est\xc3\xa0 sola, estressada i ha de lluitar per la superviv\xc3\xa8ncia de la seva fam\xc3\xadlia. A m\xc3\xa9s, la vida d\'aquesta fam\xc3\xadlia est\xc3\xa0 marcada per la turbul\xc3\xa8ncia del mons\xc3\xb3. El desastre final, la mort de Durga, obliga la fam\xc3\xadlia a marxar del poble a la recerca d\'una nova vida a Benar\xc3\xa9s._NEWLINE_La pel\xc2\xb7l\xc3\xadcula suggereix una relaci\xc3\xb3 \xc3\xadntima entre la p\xc3\xa8rdua i el desenvolupament, o entre la destrucci\xc3\xb3 i la creaci\xc3\xb3. Un altre tema de Pather Panchali ser\xc3\xa0 la cerca del progr\xc3\xa9s (per ex., l\'arribada del tren al poble, o el desig d\'una bona boda).\n_START_SECTION_\nContext sociopol\xc3\xadtic\n_START_PARAGRAPH_\nEl 15 d\'agost de 1947, l\'\xc3\x8dndia brit\xc3\xa0nica va deixar d\'existir. Es va proclamar oficialment la independ\xc3\xa8ncia i es van formar dos nous estats sobirans: \xc3\x8dndia i Pakistan. _NEWLINE_Entre 1947 i 1950 tenen lloc alguns esdeveniments com el conflicte civil, el problema dels refugiats, l\'assassinat de Mahatma Gandhi el 30 de gener de 1948 i la guerra entre \xc3\x8dndia i Pakistan per la q\xc3\xbcesti\xc3\xb3 de Caixmir._NEWLINE_El per\xc3\xadode compr\xc3\xa8s entre 1950 i 1966 es caracteritza per l\'apogeu del Partit del Congr\xc3\xa9s, amb els Governs de J. Nehru i despr\xc3\xa9s de Shastri. Es van dedicar intensament a la reconstrucci\xc3\xb3 i desenvolupament del pa\xc3\xads._NEWLINE_En els anys posteriors l\'\xc3\x8dndia va quedar marcada per la seva independ\xc3\xa8ncia, el declivi pol\xc3\xadtic del Partit del Congr\xc3\xa9s, la signatura del Tractat amb l\'URSS en 1971 i la p\xc3\xa8rdua de les eleccions del Congr\xc3\xa9s en 1977._NEWLINE_El director estava profundament afectat per la gent i les condicionis socioecon\xc3\xb2miques existents a Bengala. Encara que les seves pel\xc2\xb7l\xc3\xadcules tenen un inter\xc3\xa8s humanista universal, la vida de les diverses classes socials de Bengala, el conflicte dels nous i antics valors, i els efectes dels accelerats canvis en les condicions econ\xc3\xb2miques i pol\xc3\xadtiques de l\'\xc3\x8dndia s\xc3\xb3n alguns dels temes recurrents en la seva obra.\n_START_SECTION_\nCr\xc3\xadtica\n_START_PARAGRAPH_\nPather Panchali va ser ressenyada mundialment amb grans lloances. Akira Kurosawa va dir sobre la pel\xc2\xb7l\xc3\xadcula que no oblidava l\'entusiasme despr\xc3\xa9s d\'haver-la vist, ja que \xc3\xa9s el tipus de cinema que flueix amb la serenitat i la noblesa d\'un gran riu; l\xe2\x80\x99efecte de la pel\xc2\xb7l\xc3\xadcula \xc3\xa9s aclaparador i va destacar la seva capacitat "per despertar passions profundes"._NEWLINE_"Aquest conte, com Ray l\'ha narrat, toca l\'\xc3\xa0nima i les ments del p\xc3\xbablic, sobrepassant les barreres culturals i ling\xc3\xbc\xc3\xadstiques," va escriure el 1996 James Berardinelli._NEWLINE_"La primera pel\xc2\xb7l\xc3\xadcula del genial Satyajit Ray - possiblement el director m\xc3\xa9s desvergonyit i natural - \xc3\xa9s un somni callat sobre la vida d\'una fam\xc3\xadlia empobrida de brahmans en un poble bengal\xc3\xad. Bell, de vegades c\xc3\xb2mic i ple d\'amor, va portar a la pantalla una nova visi\xc3\xb3 de l\'\xc3\x8dndia," va dir Pauline Kael.'